《送范文叔知彭州》
宋代·彭龟年

吾友范文叔，家世岷峨州。
忠纯自性分，耿耿明月秋。
朅来声利场，况与造物侔。
汲引如不及，不进不肯休。
酸咸性难齐，委曲能调柔。
一朝善类合，人亦多君谋。
或者以己量，谓君相比周。
在我亦何感，太空云自浮。
俄然动归兴，瞥去轻于鸥。
始知进退间，君子得自由。
圣主罗众俊，岩穴穷冥搜。
何以斗大州，著我第一流。
无人子思侧，殷勤为王留。
谬当豹尾间，对此诚包羞。
五马岂不贵，吾非为君筹。
君傥知我心，毋忘天下忧。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。